《诸同社期集梅夹坞余以公阻弗克赴》
明代·卢龙云

春色满近郊，徘徊堪寓目。松柏夹道周，禅宇敞虚谷。

结伴探梅夹，览历遍林麓。草木皆向荣，香雪独芬郁。

冷蕊点疏枝，清赏递相逐。姑射有仙姿，皎洁如冰玉。

瑶台本淡妆，铅华不染俗。而我尘俗婴，遥望隔山曲。

家傍罗浮村，万树带晴燠。庾岭先南枝，冲寒媚朝旭。

看去乱乡愁，未必娱心目。东阁似扬州，诗兴但潜触。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。